Koda kou hier, daar oral tot in my hart. – Lekkervurigeaffêre
Sommer net, Verhoudings
Koda kou hier, daar oral tot in my hart.
Date: April 16, 2017Author: Lekkervurigeaffêre 4 Comments
"Ma, ek het 'n hond gekry. 'n Labrador-Pitbull kruising. Sy naam is Koda, dit beteken vriend in sommige tale."
"Ma, Koda is te besig vir die woonstel – hy vreet alles op. Ek het hom by die gehoorsaamheid skool gehad, hy is baie slim. Kan hy maar by julle kom bly?"
So kom bly 'n woelige reus by ons. Gitswart en besig. Besiger as Patricia wat my Bybel opgevreet het, tafelpote gekou het en rondgeloop het. Baie besiger as Pippie die hoendervanger. Albei op die ou end deur kwaadmense geskiet.
Hy is pas 'n jaar oud en weeg meer as dertig kilogram. Hy het die tafelpoot verder gekou, die stoeptafel ook bygekom.
Ek koop toutrek speelgoed – hy haal dié uitmekaar, hy het my kelim 'n hoek uitgevreet. Ons raas, ons speel, en lyk soos self-skenders in die proses. Hy teister sy bejaarde maats. Dit gaan knor-knor. Rots raak moedeloos. "Sy naam moes Koudaar gewees het", brom hy
Hy klim op my skoot, wis nie hy is groot nie – 'n baba in 'n reus se lyf. Lê op die ottoman asof botter nie in daai bek kan smelt nie. Kom vra om op die bed te kan uiltjieknip. Kerm soggens wanneer ons koffie drink om by ons te kom lê. Leer saam met ou Rufus vir beskuit vra.
Kyk vir jou met sy bruin oë. Toor met ons.
"Hy is baie stout."
"Hy is onopvoedbaar."
Nee, en nee!
Want sien sy naam beteken eintlik: Mamma se jongste witbroodjie!
Bab het die regte naam gekies, met die verkeerde betekenis.
M last born mothers pet … (Africa)
Friend to everyone (Sioux)
Een van die dae is hy twee, dan gaan die dinge van 'n baba verby, ek kan altyd 'n ander mat kry, of nie. Maar vir Koda – ons het net hierdie een beurt. So my Koda moet nou maar raas, raas klaar kou en woel, want een van die dae is hy my groot witbroodjie brak!
Previous Previous post: Soveel meer as affodille, paasbolle en kerrievis.
Next Next post: Mmusi en die rooi emmer
4 thoughts on "Koda kou hier, daar oral tot in my hart."
Oegh, ek het ook amper so een… Bella, en ek verruil haar vir niks want sy help my teen die spoed van lig minder maak met haar vernietigingstog. Maar sy sal bly!!
Ooooo daardie tyd van kou en grawe. Jy sê niks van jou plante nie… dit is altyd my grootste fight!!! Geniet hom…kan hoor jou hart is klaar by hom.
Liewe land…. ek is meer as 'n jaar agter die tyd. Is Koda nog by julle?
Kameel, my Koda is die woeligste brak nog ooit! Hy regeer die huis, en saam met sy twee Scnauzer boeties wil ek nie eens vertel van plante nie, ons gaan deur vragte rooipeper. 🙈